|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. gruodžio 2 d. |
| sprendimu Nr. T1-340 |

KLAIPĖDOS MIESTO SAVIVALDYBĖS

**MIESTO KULTŪRINIO SAVITUMO PUOSELĖJIMO BEI KULTŪRINIŲ PASLAUGŲ GERINIMO PROGRAMOS (Nr. 08) APRAŠYMAS**

|  |  |
| --- | --- |
| Biudžetiniai metai | **2015-ieji metai** |
| Asignavimų valdytojas (-ai), kodas  | Ugdymo ir kultūros departamentas, 2Investicijų ir ekonomikos departamentas, 5Miesto ūkio departamentas, 6 |
| Programos pavadinimas | **Miesto kultūrinio savitumo puoselėjimo bei kultūrinių paslaugų gerinimo programa** | Kodas | **08** |
| **Programos parengimo argumentai** | Klaipėdos miesto savivaldybė, vadovaudamasi Lietuvos Respublikos vietos savivaldos įstatymu, yra atsakinga už miesto gyventojų bendrosios kultūros ugdymą ir etnokultūros puoselėjimą (dalyvavimą kultūros plėtros projektuose, muziejų, teatrų, kultūros centrų ir kitų kultūros įstaigų steigimą, reorganizavimą, pertvarkymą, likvidavimą ir jų veiklos priežiūrą, savivaldybių viešųjų bibliotekų steigimą, reorganizavimą, pertvarkymą ir jų veiklos priežiūrą). Šiandienės kultūros politikos tendencijos europiniame, nacionaliniame ir vietos savivaldos kontekste akivaizdžiai rodo, kad į kultūrą siekiama žvelgti plačiau, traktuojant ją ne tik kaip gyventojų užimtumo, meninės saviraiškos, paveldo vertybių saugojimo, profesionaliojo meno sklaidos priemonę, bet ir kaip miesto įvaizdį formuojantį, turizmą skatinantį bei ekonomiką stimuliuojantį veiksnį. Akivaizdu, kad didesnės investicijos į kultūrą gali atverti naujas galimybes plėtoti tarptautinius santykius, kūrybines inovacijas, išnaudoti Europos Sąjungos finansavimo programas, skatinti kūrybinių industrijų indėlį į socialinę ir ekonominę gerovę. Programoje numatytomis priemonėmis siekiama sudaryti sąlygas miestiečiams susipažinti su šiuolaikinėmis bei tradicinėmis profesionaliojo ir mėgėjų meno (muzikos, teatro, dailės, šokio, kt.) kryptimis, jaunųjų menininkų pasiekimais ir veikla, naudotis modernizuotų bibliotekų, muziejų teikiamomis paslaugomis, dalyvauti miesto ir valstybinėse šventėse, skatinti kūrybines industrijas, ugdyti miestiečių etninę savimonę, domėjimąsi miesto istorine praeitimi, kultūriniu paveldu bei formuoti jūrinio krašto gyventojų identitetą |

|  |  |  |  |
| --- | --- | --- | --- |
| **Ilgalaikis prioritetas****(pagal KSP)** | Sveika, sumani ir saugi bendruomenė | **Kodas** | **I** |
| **Šia programa įgyvendinamas savivaldybės strateginis tikslas** | Užtikrinti gyventojams aukštą švietimo, kultūros, socialinių, sporto ir sveikatos apsaugos paslaugų kokybę ir prieinamumą | Kodas | **03** |
| **Programos tikslas** | Skatinti miesto bendruomenės kultūrinį ir kūrybinį aktyvumą bei gerinti kultūrinių paslaugų prieinamumą ir kokybę | Kodas | **01** |
| **Tikslo įgyvendinimo aprašymas:** Bendruomenės kultūrinis ir kūrybinis aktyvumas skatinamas konkurso būdu iš savivaldybės biudžeto iš dalies finansuojant įvairių gyventojų grupių organizuojamus kultūros projektus, skiriant stipendijas menininkams, skatinant jaunųjų menininkų (vietinių ir studijuojančių užsienyje) kūrybą. Kultūros projektai papildo miesto kultūrinį gyvenimą, didina gyventojų kultūrinį užimtumą, galimybes saviraiškai, skatina kūrybines iniciatyvas. Savivaldybės kultūros įstaigos teikia gyventojams kultūrines paslaugas ir siekia nuolat gerinti jų prieinamumą bei kokybę.**01 uždavinys.** **Remti kūrybinių organizacijų iniciatyvas ir miesto švenčių organizavimą.**Miesto bendruomenės kultūrinis ir kūrybinis aktyvumas skatinamas viešojo konkurso būdu iš savivaldybės biudžeto iš dalies finansuojant įvairių gyventojų grupių organizuojamus kultūros bei meno projektus, skiriant stipendijas menininkams, skatinant jaunųjų menininkų (vietinių ir studijuojančių užsienyje) kūrybą, Lietuvos respublikos viešųjų pirkimų įstatymo nustatyta tvarka rinkoje perkant renginių organizavimo paslaugas, vykdant kitas priemones. Įgyvendinant uždavinį bus vykdomos šios priemonės:*Kultūros bei meno projektų dalinis finansavimas ir vykdymas*. 2015 m. planuojama iš dalies finansuoti 6 reprezentacinius miesto festivalius, suorganizuoti 2 jaunųjų Klaipėdos menininkų kūrybos pristatymus, siekiantišlaikyti ryšį su svetur gyvenančiais ir kuriančiais klaipėdiečiais, pristatyti jų kūrybą miesto gyventojams, paskatinti juos sugrįžti į savo gimtąjį miestą. Viešojo konkurso būdu planuojama paremti iki 60 kultūros, meno, edukacijos bei leidybos projektų. Bus iš dalies finansuojami (konkurso būdu) atskirų socialinių grupių (neįgaliųjų, senjorų, jaunimo ir pan.) įgyvendinami socialinę atskirtį mažinantys kultūros projektai. Planuojama iš dalies finansuoti (konkurso būdu) nevyriausybinio sektoriaus organizuojamus jūrinės kultūros renginius, skatinti jų įvairovę. *Jaunimo teatrinės veiklos programų rėmimas*. Nuo 2013 m. savivaldybė kiekvienais metais skelbia konkursus jaunimo teatrinės veiklos programų finansavimui. 2015 m. planuojama konkurso būdu iš dalies finansuoti 4 jaunimo teatrinės veiklos programas.*Meno stipendijų kultūros ir meno kūrėjams mokėjimas*. Siekiant sudaryti palankias sąlygas atskirų kultūros bei meno kūrėjų kūrybinei veiklai, viešojo konkurso būdu toliau bus skiriamos stipendijos menininkams. 2015 m., siekiant sudaryti palankias sąlygas atskirų kultūros bei meno kūrėjų kūrybinei veiklai, viešojo konkurso būdu numatoma suteikti iki 6 stipendijų atskirų menininkų kūrybiniams sumanymams realizuoti. Stipendija bus skiriama nuo 6 mėn. iki 2 metų laikotarpiui. Jos dydis sieks 1300 Lt per mėnesį. *Kultūrinių renginių organizavimas*. Bus organizuojama Jūros šventė, kiti jūrinės kultūros renginiai. Toliau bus organizuojami įvairių sričių atstovų apdovanojimai: Klaipėdos kultūros magistro žiedo apdovanojimai menininkams ir kultūros veikėjams, „Padėkos kaukių“ apdovanojimai teatralams, taip pat Klaipėdos miesto garbės piliečio ženklo pagaminimas ir ženklo įteikimo ceremonijos. Bus teikiamos „Albatroso“ statulėlės už jūrinės kultūros stiprinimą labiausiai nusipelniusiems asmenims, tęsiamas žymių žmonių ir įvykių atminimo įamžinimo organizavimas, dailės kūrinių, paminklų priežiūra ir, esant reikalui, restauravimas. Bus organizuojamos valstybinės dienos ir miesto šventės: Sausio 15-osios – Klaipėdos krašto dienos, Žiemos renginių ciklo renginiai, valstybinių švenčių (Vasario 16-osios ir Kovo 11-osios) paminėjimai, kiti projektai. **02 uždavinys. Užtikrinti kultūros įstaigų veiklą ir atnaujinti viešąsias kultūros erdves.**Įgyvendinant šį uždavinį bus siekiama užtikrinti biudžetinių įstaigų – Klaipėdos miesto savivaldybės kultūros centro Žvejų rūmų, Klaipėdos miesto savivaldybės koncertinės įstaigos Klaipėdos koncertų salės, Klaipėdos miesto savivaldybės tautinių kultūrų centro, Klaipėdos miesto savivaldybės etnokultūros centro, Klaipėdos miesto savivaldybės Mažosios Lietuvos istorijos muziejaus, Klaipėdos miesto viešosios bibliotekos – veiklą.Įgyvendinant uždavinį bus vykdomos šios priemonės:*BĮ Klaipėdos miesto savivaldybės koncertinės įstaigos Klaipėdos koncertų salės veiklos organizavimas.* 2015 m., minint įstaigos veiklos dešimties metų sukaktį, planuojama įgyvendinti 362 renginius bei sulaukti 76,5 tūkst. lankytojų, įgyvendinti 4 tarptautinius festivalius, tarp jų „XL Klaipėdos muzikos pavasaris“. Taip pat planuojama tęsti 2014 m. Laikrodžių muziejaus kiemelyje organizuoto vienos dienos tarptautinio Klaipėdos kariliono festivalio tradiciją. 2015 m. įstaiga dalyvaus Europos ekonominės erdvės ir Norvegijos finansinio mechanizmo lėšomis finansuojamame projekte „Tarptautinės kūrybinės produkcijos šiuolaikinės muzikos festivalis „Permainų muzika 2015“. Šio festivalio metu Klaipėdoje ir Vakarų Lietuvos regione pirmą kartą bus pristatytos Norvegijos ir Islandijos šiuolaikinės muzikos kultūros, atskleisti šioms šalims būdingi profesionaliojo scenos meno ypatumai. „Permainų muzikos“ festivalis bus pristatomas kartu su partneriais iš Norvegijos ir Islandijos, žymiausiais minėtų šalių atlikėjų kolektyvais ir koncertų salėmis. Festivalio metu Klaipėdos koncertų salėje vyks partnerio *SISU Percussion Group* pasirodymai. Grupė parengs bendrą koncertinę programą su Klaipėdos kameriniu orkestru, kurią pristatys Lietuvoje ir Norvegijoje. *SISU Percussion Group* Lietuvoje taip pat atliks edukacinę programą, skirtą vaikų ir jaunimo auditorijai, bei praves meistriškumo pamokas. Festivalio metu numatyti ir islandų pianisto Víkingur Ólafsson pasirodymai su Klaipėdos kameriniu orkestru, kurie vyks Lietuvoje ir Islandijoje. *BĮ Klaipėdos miesto savivaldybės kultūros centro Žvejų rūmų veiklos organizavimas.* Kultūros centras Žvejų rūmai 2015 m. organizuos įstojimo į NATO paminėjimo šventę, Laisvės gynėjų, Gedulo ir vilties, Valstybės – Lietuvos karaliaus Mindaugo karūnavimo dienai ir kitoms paminėtinoms dienoms skirtus renginius, Lietuvos valstybės atkūrimo dienai skirtus renginius, Lietuvos nepriklausomybės atkūrimo šventę, Tarptautinei pagyvenusių žmonių ir Tarptautinei žmonių su negalia dienai bei Senjorų metams skirtus renginius. Dalis šių renginių bus organizuojama Vasaros koncertų estradoje. Taip pat bus organizuojami Kalėdoms, Naujiesiems metams skirti renginiai vaikams ir suaugusiesiems. Įstaiga planuoja organizuoti respublikinį teatrų festivalį vaikams ir jaunimui „Jaunatis“, edukacinį renginių ciklą „Vaikų kultūros dienos“, renginių ciklą „Geriausi šalies renginiai – uostamiestyje“ ir kas dvejus metus rengiamą tarptautinį gatvės teatrų festivalį „Šermukšnis“.Žvejų rūmai 2015 m. taip pat prisidės prie svarbaus miestui renginio „Vilties bėgimas“ organizavimo, rengs vasaros pradžios šventę „Šokių ir dainų pynė“ (kartu su Pagyvenusių žmonių asociacija) Vasaros koncertų estradoje. Kultūros centras sieks visuomenei pristatyti kuo daugiau įvairių žanrų programų, rengs naujas koncertines programas, statys naujus teatrų spektaklius. 2015 m. meno kolektyvai numato dalyvauti prestižiniuose meno festivaliuose: „Sirenos“ (Vilnius), tautinių šokių festivalyje „Pašėliojimai“ (Vilnius), tarptautiniame chorų festivalyje (Ispanija), tautinių šokių festivalyje „Klumpynė“ (Graikija), menų festivalyje „Unidram“ (Vokietija), teatrų festivalyje „Performanse voyage“ (Suomija), tarptautiniuose teatrų festivaliuose (Moldova, Baltarusija) ir kt. Įvairias meno programas miesto, šalies ir užsienio visuomenei pristatys 10 meno kolektyvų, kuriuose užsiėmimus lanko ir programas ruošia 287 dalyviai.*BĮ Klaipėdos miesto savivaldybės etnokultūros centro veiklos organizavimas.* 2015-aisiais – Etnografinių regionų metais įstaiga planuoja įgyvendinti šiuos projektus: „Vėlungis“ – regioninę etninės kultūros stovyklą vaikams ir jaunimui; regionų tapatybės ženklus atspindėsiančius projektus „Savitas Klaipėdos kraštas“, „Nuo Vilniaus miesto lig Klaipėdužės“, „Lietuvos etnografiniai regionai“, „Sakralinis liaudies menas“, seminarų ciklą „Etnokultūrinis ugdymas renginiuose“. Taip pat bus tęsiamas projektas „Vėtrungės – regiono kultūrinio turizmo jungtys“ (bendradarbiaujant su regiono savivaldybėmis ir kitomis institucijomis), kuriuo bus siekiama aktualizuoti vėtrungių naudojimą heraldikoje ir regionų kultūrinio turizmo rinkodaroje. Etnokultūros centras organizuos ir tradicinių kalendorinių švenčių renginius – Jonines (kartu su LRT), Užgavėnes, Atvelykį, Vėlines ir pan. – tiek viešosiose erdvėse, tiek salėse. Senamiesčio atgaivinimą ir turizmo plėtrą skatins projektas „Klaipėdos krašto tradicijos ir folkloras“. Bus tęsiami projektai „Tradicija šeimai“, „Etnoreidas“. Siekiant formuoti teisingą visuomenės sampratą apie nacionalinį kostiumą toliau bus vykdomas projektas „Klaipėdos krašto tautinis kostiumas“. Kooperuojant savivaldybės ir valstybines lėšas bus kuriama XVII a. pab. – XX a. pr. Vakarų Lietuvos kostiumo specifinė ir sezoninė apranga. Numatomas jos panaudojimas tiek folkloro ansamblių, tiek edukacinėse programose. 2015 metus Klaipėdoje paskelbus Senjorų metais, numatomas naujas sociokultūrinis projektas senjorams „Tradicijų mainai“ (folkloro dainos klubas, etnošokiai, edukaciniai rankdarbių užsiėmimai, pokalbiai prie „kafijos“ su etnologe Gražina Kadžyte, skaitmeninio Klaipėdos senjorų kultūrinės atminties archyvo kūrimas). *BĮ Klaipėdos miesto savivaldybės Tautinių kultūrų centro veiklos organizavimas.* Tautinių kultūrų centro misija – padėti tautinių mažumų bendruomenėms integruotis į miesto bei šalies gyvenimą, puoselėti gyventojų tautinę toleranciją ir daugiataučio miesto įvairių kultūrų tradicijas. 2015 m. toliau bus užtikrinama galimybė Klaipėdos miesto tautinėms bendrijoms vykdyti kultūrinę veiklą centre, suteikiant įvairią organizacinę pagalbą. Tautinių kultūrų centras organizuos susitikimus, kalbų mokymo kursus įvairių amžių grupių žmonėms, konferencijas, parodas, paskaitas; propaguos tautinių mažumų bendruomenių mėgėjų meno kolektyvų veiklą, sudarys sąlygas dalyvauti įvairiose šventėse ir renginiuose įvairaus amžiaus ir socialinių grupių bendruomenės nariams; organizuos atmintinų datų, kalendorinių švenčių paminėjimus; kurs ir įprasmins šiuolaikines meno veiklos formas; sudarys sąlygas repetuoti Klaipėdos miesto tautinių bendrijų mėgėjų kolektyvams. 2015 m. centras organizuos tradicinius renginius „Draugystės vainikas“, „Šeimos diena“, „Tautinių kultūrų diena“, „Kultūros diena“. Daug dėmesio bus skiriama Klaipėdos sekmadieninėms mokykloms (edukaciniai užsiėmimai, susitikimai, kalendorinės šventės). Planuojami kinolektoriumai, susitikimai su specialistais (psichologais, gydytojais) bus skirti pritraukti kuo daugiau įvairaus amžiaus, išsilavinimo, socialinių sluoksnių atstovų, ugdyti tautinių mažumų bendruomenių narių sveiką gyvenseną bei suteikti galimybes plėtoti poreikį menui ir kultūrai (renginiai, projektai, parodos, koncertai, festivaliai, susitikimai, paskaitos), tautinės bendrijos bus skatinamos aktyviau dalyvauti miesto kultūriniame gyvenime. 2015 m. planuojama išleisti trečią leidinį apie Klaipėdos miesto tautinių bendrijų kultūrinę veiklą.*BĮ Klaipėdos miesto savivaldybės Viešosios bibliotekos veiklos organizavimas.* Bibliotekos tinklą sudaro 17 padalinių, kuriuose dirba 74 darbuotojai. Biblioteka per 2015 m. aptarnaus apie 400 tūkst. lankytojų. Bus atnaujinamas bibliotekos spaudinių fondas, užtikrinama prieiga prie elektroninės informacijos. Įgyvendinant priemonę 1000 miesto gyventojų planuojama įsigyti 50–60 naujų spaudinių. Per metus vartotojams išduodama per 690 tūkst. dokumentų. 2015 m. toliau bus užtikrinama galimybė miesto gyventojams naudotis vieša interneto prieiga (116 kompiuterizuotų darbo vietų) ir LIBIS (Lietuvos integrali bibliotekų informacinė sistema) paslaugomis. Per metus internetu naudosis per 60 tūkst. vartotojų. LIBIS bus užtikrinama galimybė vartotojams bibliotekos paslaugomis naudotis internetu – surasti, rezervuoti, užsakyti reikalingą leidinį. 2015 m. bus aktyvinamas gyventojų skaitymas ir informacijos sklaida. Įgyvendinant šią priemonę organizuojami renginiai ir edukacinės programos: Vaikų vasaros skaitymo programa, „Pėdink į Girulius“, Vasaros vaikų užimtumo programa, „Kompiuterinio ir informacinio raštingumo mokymai gyventojams“, Bibliotekų savaitės renginių programa ir kt. Bibliotekos renginiuose per metus dalyvaus per 10 tūkst. lankytojų.*BĮ Klaipėdos kultūrų komunikacijų centro veiklos organizavimas.* KKKC 2015 m. sėkmingai tęs savo kultūrinę veiklą, kurią įgyvendina siekdamas užtikrinti parodų ir projektų rengimo, edukacijos ir informacijos sklaidos veiklas, tenkinant miesto gyventojų meninius- kultūrinius poreikius. KKKC patikėjimo teise valdo perduotas patalpas Bažnyčių g. 4 ir Didžioji Vandens g. 2, kurias privalu išlaikyti ir prižiūrėti. 2015 m. savivaldybės ir kitų šaltinių lėšomis planuojama suorganizuoti 177 tarptautinius, respublikinio bei miesto kultūros ir meno, edukacinius bei kamerinius renginius. 2015 m. KKKC planuoja administruoti tris tinklalapius: KKKC tinklalapį [www.kkkc.lt](http://www.kkkc.lt), KKKC edukacinių veiklų tinklalapį [www.menokiemas.lt](http://www.menokiemas.lt), Klaipėdos kultūros portalą [www.kulturpolis.lt](http://www.kulturpolis.lt) ir planuoja išlaikyti iki 500 vartotojų skaičių per dieną minėtuose tinklalapiuose. 2015 m. numatoma pristatyti visuomenei tiek Klaipėdos miesto bei regiono, tiek visos Lietuvos menininkų kūrybą, neapsiribojant konkrečiu žanru ar kūrybos sritimi.2015 m. bus surengta 10 meno projektų ir 30 meno parodų, kuriuos pamatys apie 4000 lankytojų. KKKC toliau tęs tarptautinius meno ir kultūros mainus. 2015 m. planuojama surengti 5 stambius tarptautinius meno projektus ir parodas. Tarptautiniai rezidenciniai mainai yra skirti su vaizduojamosios dailės ir šiuolaikinio meno formomis eksperimentuojantiems jaunosios ir viduriniosios kartos menininkams.Klaipėdiečiai per metus susipažins su 6 užsienio menininkų projektais (iš Švedijos, Lenkijos, Vokietijos, Prancūzijos, Italijos ir Gruzijos). Taip pat 6 Klaipėdos menininkų projektai (sritys: fotografija, grafika, tapyba) bus pristatyti užsienyje (Vokietijoje, Gruzijoje, Švedijoje ir Italijoje). Toliau bus tęsiami vaikų edukacijos „Šeimų savaitgaliai“ užsiėmimai ir renginiai. Planuojama surengti 100 edukacinių užsiėmimų. KKKC 2015 m. pristatys išskirtinę vienos žymiausių pasaulio menininkių, performanso žanro pradininkės Marinos Abramovič meninį projektą „Atidarymai ir uždarymai / Openinings and closings“.  *BĮ Klaipėdos miesto savivaldybės Mažosios Lietuvos istorijos muziejaus veiklos organizavimas.*  Klaipėdos miesto savivaldybės Mažosios Lietuvos istorijos muziejaus funkcijos: ugdyti miesto kultūrinį tapatumą, išsaugoti Mažosios Lietuvos kilnojamąjį kultūros paveldą, plėtoti etninę, marinistinę kultūrą, gerinti tiek muziejaus, tiek miesto įvaizdį, aktyvinti veiklą turizmo procesuose. 2015 m. bus vykdomas Skulptūrų parko eksponatų restauravimas, senųjų jūrinių tradicijų atgaivinimas rengiant edukacines programas, pristatančias jūrinį paveldą, interneto svetainės plėtra bei įstaigos veiklos reklama. Muziejaus patrauklumas bus didinamas vykdant ypač vertingų eksponatų paiešką, atnaujinant ekspozicines sales, įrengiant naujas ekspozicijas Pilies muziejuje. Planuojama įsigyti eksponatų restauravimo įrangą, įrangą, būtiną parodoms eksponuoti.2015 m. numatoma parengti 31 nuolatinę edukacinę programą ir padidinti iki 27 tūkst. muziejaus, jo edukacinių programų ir renginių lankytojų skaičių.Svarbiausias 2015 m. parodinės veiklos akcentas – paroda, skirta Pirmajam pasauliniam karui. Įstaiga taip pat aktyviai dalyvauja bendroje respublikinėje programoje „Lietuvos muziejų kelias“ bei tarptautinėje muziejinėje programoje „Muziejų naktys“. 2015 m. planuojama įgyvendinti elektros energiją taupančios bei muziejines vertybes tausojančios naujos apšvietimo sistemos įdiegimo projektą. Siekiant skleisti istorinę informaciją 2015 m. planuojama išleisti katalogą, pristatantį dalį Mažosios Lietuvos istorijos muziejaus archeologijos rinkinių – architektūrinę keramiką. Taip pat planuojama pradėti leidinių seriją, skirtą iškilioms Klaipėdos krašto asmenybėms. Pagal muziejaus parengtą ekspozicijų modernizavimo projektą, adresu Didžioji Vandens g. 2, numatoma naujai įrengti 5 ekspozicines sales ir teikti paraišką ekspozicijos įrengimui finansuoti. Vykstant Pilies teritorijos tvarkybos darbams lygiagrečiai ruošiamasi naujų ekspozicijų – *XVII a. Klaipėdos miestiečio aplinkos ir buities rekonstrukcija* bei *Antrojo Pasaulinio karo* įrengimui naujai atsiversiančiose, taip vadinamose dažų sandėlio, erdvėse. Planuojama, kad 2015 m. bus parengtos šių dviejų ekspozicijų koncepcijos ir, jeigu bus gautas finansavimas, – techniniai projektai, kurių įgyvendinimas prasidės 2016 m. Planuojant Kalvystės muziejaus, Šaltkalvių g. 2, vidaus rekonstrukcijos ir remonto darbus, paraleliai rengiamasi ir muziejaus ekspozicijų atnaujinimui. 2015 m. bus rengiama Kalvystės muziejaus ekspozicijų koncepcija.*Kultūros objektų infrastruktūros modernizavimas*. Siekiant išsaugoti dailės palikimą mieste planuojama parengti koncepciją ir programą. Galimybių studija atsakytų, kiek paklausi būtų įkurta Klaipėdos menininkų darbų galerija, koks jos ekonominis pagrindimas, pateiktų keletą galimų dailės palikimo išsaugojimo sprendinių. *Fachverkinės architektūros pastatų komplekso (Bažnyčių g. 4 / Daržų g. 10; Aukštoji g. 1 / Didžioji Vandens g. 2) sutvarkymas*. 2015 m. planuojama atlikti Etnokultūros centro pastato (Bažnyčių g. 4) medinės dalies tvarkybos darbus. Pastate 2014 m. atliktas dalinis einamasis remontas: pakeistos pastato stogo čerpės ir nudažytas fasadas, 2015 m. norima pakeisti visas langines, dviejų langų rėmus ir įėjimo duris. Minėtas pastatas yra šalia gausiai turistų lankomo reprezentacinio Meno kiemo (Daržų g. 10), dažnai fotografuojamas.Vykdant Klaipėdos miesto integruotos teritorijos vystymo programą planuojama pradėti rengti viešosios bibliotekos „Kauno atžalynas“ filialo pritaikymo bendruomenės poreikiams ir Mažosios Lietuvos istorijos muziejaus Kalvystės muziejaus, Šaltkalvių g. 2, energetinio efektyvumo didinimo techninius projektus ir 2016 m. pradėti rekonstrukcijos darbus.Toliau bus atliekami *einamieji remonto darbai kultūros įstaigų darbo sąlygoms pagerinti.* Planuojama atlikti *Etnokultūros centro pastato (Bažnyčių g. 4) šiluminio mazgo remontą*, *BĮ Klaipėdos kultūrų komunikacijų centro fachverkinės architektūros pastato tvarkybos darbus*.Klaipėdos miesto savivaldybės administracijos užsakymu buvo atlikta savivaldybei nuosavybės teise priklausančio (Klaipėdos kultūrų komunikacijų centro patikėjimo teise valdomo) fachverkinės architektūros pastato, esančio Didžioji Vandens g. 2, Klaipėdoje, konstrukcijų techninės būklės įvertinimas, kuris parodė, kad minėto pastato vakarinė siena yra avarinės būklės. Savivaldybės administracija, siekdama gauti dalinį finansavimą, pateikė paraišką Kultūros paveldo departamento prie Kultūros ministerijos paskelbtam konkursui „Nekilnojamų ir kilnojamų kultūros vertybių išsaugojimo darbų finansavimas“. 2015 m. tikimasi gauti dalinį finansavimą ne tik pastato vakarinės sienos avarinės būklės likvidavimui, bet ir taikomiesiems tyrimams bei tvarkybos darbų projekto parengimui. Siekiant pagerinti miesto bendruomenių, o ypač senjorų, užimtumą planuojamos lėšos *pastato Debreceno g. 48 pritaikymui BĮ Klaipėdos miesto kultūros centro Žvejų rūmų veiklai.***03 uždavinys. Formuoti miesto kultūrinį tapatumą, integruotą į Baltijos jūros regiono kultūrinę erdvę.***Tarptautinių ir regioninių kultūrinio turizmo kelių vystymas ir sklaida.* 2015 m. planuojama toliau vystyti kultūrinio turizmo maršrutą „Vėtrungių kelias“ (ypatingą dėmesį skiriant rinkodarai ir tarptautinio bendradarbiavimo galimybėms) bei pasiruošti naujo maršruto „Karalienės Luizės kelias“formavimui 2016 m. Toliau bus įgyvendinama priemonė „Miesto jūrinį tapatumą atspindinčių objektų (istorinių laivų ir pan.) pritaikymas kultūrinio turizmo reikmėms“.Siekiant pristatyti miesto kultūrą, 2015 m. bus išleistas miesto kultūrą reprezentuojantis leidinys (lietuvių ir anglų kalbomis). *Baltijos jūros regiono šalių kultūrinį bendradarbiavimą skatinančių renginių organizavimas.* Savivaldybės tarybos nustatyta tvarka bus iš dalies finansuojami Klaipėdos miesto nevyriausybinių organizacijų kultūros projektai, skatinantys Baltijos jūros regiono šalių kultūrinį bendradarbiavimą. 2015 m. bus rengiamasi 2016 m. planuojamam Baltijos jūros regiono šalių kultūros forumui. *Jūrinio paveldo tyrimų ir jūrinio paveldo aktualizavimo rėmimas.* Klaipėdos miesto savivaldybės administracijos direktoriaus įsakymu sudaryta darbo grupė parengė Pakrančių ir jūrinio kultūros paveldo tyrimų programos metmenis, kurie numato kaupti, sisteminti, skaitmeninti ir viešai skelbti internete bei kitomis informavimo priemonėmis su pakrančių kultūra, jūriniu ir povandeniniu kultūros paveldu susijusius mokslinius tyrimus. Bus skelbiami projektų dalinio finansavimo konkursai nematerialiojo jūrinio kultūros paveldo tyrimams iš dalies finansuoti arba skiriamos stipendijos minėtus tyrimus atliekantiems asmenims. Taip palaipsniui bus formuojami miesto tapatumą reprezentuojančių jūrinio paveldo objektų sąvadai (bylos). Miesto menininkų kūrybinį aktyvumą bei verslumą turėtų paskatinti pradėsiantis veikti kūrybinis inkubatorius Kultūros fabrikas. Tuo tikslu 2014 m. savivaldybė konkurso būdu skyrė pirmąsias stipendijas jaunų, verslumo įgūdžių dar neturinčių menininkų Kultūros fabrike vykdomiems kūrybinių industrijų projektams įgyvendinti. 2015 m. taip pat planuojama skirti stipendijas būsimiems Kultūros fabriko rezidentams |
| **01 tikslo rezultato vertinimo kriterijai** |
| Kriterijaus pavadinimas, mato vnt. | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, m. |
| 2013(faktas) | 2015 | 2016 | 2017 |
| Kultūros įstaigų renginiuose apsilankiusių žmonių skaičius, tūkst. | Ugdymo ir kultūros departamento Kultūros skyrius | 698 | 750 | 750 | 750 |

|  |
| --- |
| **Numatomas programos įgyvendinimo rezultatas:** Skatinant profesionalių kultūros ir meno kūrėjų veiklą, ugdomas piliečių estetinis skonis, skatinamas pilietiškumas, patriotizmas, pasididžiavimas savo šalies ir krašto kultūra. Visuomenė supažindinama su šiuolaikiniu menu, sudaromos sąlygos jo raiškai, skatinama meno kūrėjų kūrybinė raiška, pristatymas visuomenei. Sudaromos sąlygos kultūros sklaidai šiuolaikinėmis informacinių technologijų priemonėmis, visuomenei sudarytos sąlygos gauti informaciją naudojantis internetu. Puoselėjamos bei plėtojamos kultūros tradicijos |
| **Galimi programos finansavimo variantai:** Klaipėdos miesto savivaldybės biudžeto lėšos, Savivaldybės privatizavimo fondo lėšos, specialiųjų programų lėšos, valstybės investicijos, ES struktūrinių fondų lėšos, kitos lėšos |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**3.3.1 uždavinys. Stiprinti jūrinį tapatumą.3.3.2 uždavinys. Atnaujinti esamas ir kurti naujas savitas viešąsias kultūros erdves.3.3.3 uždavinys. Plėtoti kultūrinę partnerystę Baltijos jūros regione.3.3.4 uždavinys. Sudaryti sąlygas kultūrinių ir kūrybinių industrijų plėtrai |
| **Susiję Lietuvos Respublikos ir savivaldybės teisės aktai:**Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos biudžeto sandaros įstatymo pakeitimo įstatymas, Lietuvos Respublikos etninės kultūros valstybinės globos pagrindų įstatymas, Lietuvos Respublikos muziejų įstatymas, Lietuvos Respublikos kilnojamųjų kultūros vertybių apsaugos įstatymas, Lietuvos Respublikos bibliotekų įstatymas, Lietuvos Respublikos teatrų ir koncertinių organizacijų įstatymas, Lietuvos Respublikos kultūros centrų įstatymas, Lietuvos Respublikos etninės kultūros valstybinės globos pagrindų įstatymas, Lietuvos Respublikos dainų švenčių įstatymas, Lietuvos Respublikos tautinio paveldo produktų įstatymas, Lietuvos Respublikos autorių teisių ir gretutinių teisių įstatymas, Lietuvos Respublikos viešųjų pirkimų įstatymo pakeitimo įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Klaipėdos miesto savivaldybės tarybos 2011 m. lapkričio 24 d. sprendimas Nr. T2‑350 „Dėl Klaipėdos miesto savivaldybės 2012–2015 metų veiklos prioritetų patvirtinimo“, 2013 m. lapkričio 28 sprendimas Nr. T2-309 „Dėl projekto „Fachverkinės architektūros komplekso (Bažnyčių g. 4, Aukštoji g. 3) sutvarkymas siekiant išplėsti jame teikiamų kultūros paslaugų pasiūlą“ įgyvendinimo“, 2013 m. balandžio 26 d. sprendimas Nr. T2‑79 „Dėl K**laipėdos miesto savivaldybės 2013–2020 strateginio plėtros plano patvirtinimo“** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_